ലോകം നിശ്ചലമായ രണ്ടു വര്ഷങ്ങള്, അഥവാ കോവിഡിന്റ നാള്വഴികള് ഇത്തിരിപ്പോന്ന ഒരു കുഞ്ഞ് വൈറസ് ലോകത്തിനിട്ട് പണി തുടങ്ങിയിട്ട് രണ്ടു വര്ഷം പൂര്ത്തിയാകാന് പോകുകയാണ്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഇതിനകം എത്രപേരെ ലവന് കൊന്നൊടുക്കി. എത്രപേരെ രോഗിയാക്കി.? എത്ര പേരുടെ വേലയും കൂലിയും അന്നവും മുട്ടിച്ചു. എത്രപേരെ സ്വന്തം വീടിനുള്ളില് അപരിചിതരെപ്പോലെ മൂലയ്ക്കിരുത്തി. ഒരു കുഞ്ഞന് വൈറസിനു മുന്നില് ലോകം നിശ്ചലമായ രണ്ടു വര്ഷങ്ങള്..! സ്വന്തം വീട്ടില് ഇരുന്നു പോലും മര്യാദയ്ക്ക് ഒന്ന് തുമ്മാനോ മൂക്കു ചീറ്റാനോ സ്വാതന്ത്ര്യം നഷ്ടമായ നാളുകള്. അല്ലെങ്കില് ഭയപ്പെട്ടിരുന്ന കാലം. കാരണം ആ നിമിഷം അയല്പക്കക്കാരന് മൊബൈല് എടുക്കും. അടുത്ത നിമിഷം സൈറണ് മുഴക്കി ആംബുലന്സ് വീട്ടുമുറ്റത്ത് പാഞ്ഞെത്തും. പിന്നെ അന്യ ഗ്രഹത്തില് നിന്ന് വന്നിറങ്ങിയവരെപ്പോലെ മുഖമടക്കം വെളുത്ത ആവരണം ധരിച്ച കുറച്ചു പേര് വന്ന് തൂക്കിയെടുത്തു കൊണ്ട് ഒരുപോക്കങ്ങു പോകും. എങ്ങോട്ടെന്ന് അവനോ വീട്ടുകാര്ക്കോ ഒരു പിടിയും കാണുകയില്ല ചിലപ്പോള് കൊണ്ടുപോകുന്നവര്ക്കും. സ്വന്തം വീടിനുള്ളില് ആരെയും കയറ്റാതെ അടച്ചുപൂട്ടി ഇരിക്കുമ്ബോഴും ഒരു കണ്ണും കാതും അയല്പക്കത്തേക്ക് തുറന്നുവച്ചവരെ ഈ അവസ്ഥയിലും നമിക്കാതെ വയ്യ. അതിര്ത്തി കാക്കുന്ന സൈനികര്ക്ക് പോലും ഇത്ര ശ്രദ്ധയും ജാഗ്രതയും ഉണ്ടാവില്ല. ഇസ്രായേലിന്റെ മൊസാദിനേക്കാള് വലിയ ചാരപ്പണികളാണ് ഈ കോവിഡ്കാലത്ത് ഇങ്ങനെ കേരളത്തിലെ ഓരോ മുക്കിലും മൂലയിലും നടന്നത്. ഒറ്റപ്പെടുത്തലുകളുടെയും ഒറ്റപ്പെടലുകളുടെയും ഒറ്റുകളുടെയും വേദന അനുഭവിച്ചവര് എത്രയെന്ന് വിവരിക്കാനാവില്ല. ഇന്ന് അതെല്ലാം മാറിയിരിക്കുന്നു. ഒരു സാധാരണ പനി എന്ന നിലയിലേക്ക് കോവിഡിനെ ജനം കണ്ടു തുടങ്ങിയിരിക്കുന്നു. ഇവിടെ ജനിതകമാറ്റം വന്നത് വൈറസ്സിനോ മനുഷ്യനോ എന്നൊരു സംശയം മാത്രം.! പതിനായിരം പേരില് കുറയാതെ ആളുണ്ടാവും മകളുടെ കല്യാണത്തിന് എന്നു കല്പിച്ചിരുന്ന അച്ഛന്മാരുടെയും ലക്ഷങ്ങളുടെ മാര്ബിള് കല്ലറയിലേ ശവം അടക്കുവെന്ന് വാശിപിടിച്ചിരുന്ന വിശ്വാസികളുടെയുമൊക്കെ അവസ്ഥയെന്തായിരിക്കണം ഇന്ന്. പള്ളിയും പള്ളിക്കൂടവും മാത്രമല്ല അത്ഭുതങ്ങളും ദിവ്യാത്ഭുതങ്ങളും കാട്ടിയിരുന്നവരുടെ ആലയങ്ങള് വരെ ആളൊഴിഞ്ഞ് മാസങ്ങളോളം അടഞ്ഞുകിടന്നതും, ലക്ഷക്കണക്കിന് ആളുകളെ കെട്ടിപ്പിടുത്തം കൊണ്ടും പ്രാര്ത്ഥന കൊണ്ടും ചുംബനം കൊണ്ടും രോഗശാന്തി നല്കിയവര് ഇഞ്ചക്ഷന് എടുക്കാനായി വെയിലും മഴയും കൊണ്ട് വരി നില്ക്കുന്ന കാഴ്ചയ്ക്കും കോവിഡ് കാലം സാക്ഷ്യം വഹിച്ചു. ദൈവങ്ങളും ആള്ദൈവങ്ങളും നിസ്സഹായരായിടത്ത് ശാസ്ത്രം ഒടുവില് വിജയം കാണുകയും ചെയ്തു. അതെ,നിശ്ചലമായിപ്പോയ ലോകം ഇന്നു തിരിച്ചുവരവിന്റെ പാതയിലാണ്. എങ്ങുനിന്നും കേള്ക്കുന്നത് അതിന്റെ ശുഭ സൂചനകള് തന്നെ. കാലചക്രം ഇനിയും മുന്നോട്ടുരുളും. എങ്കിലും ഇതേപോലൊന്ന് ഇനിയൊരിക്കലും ലോകത്ത് ഉണ്ടാകാനിടവരരുതേ എന്ന് ആശിച്ചുപോകുകയാണ്. 2019 ഡിസംബര് 10 ന് ചൈനയിലെ വുഹാനില് ഹ്വാനന് സമുദ്രോത്പന്ന മാര്ക്കറ്റിലെ വ്യാപാരിയായ വേയ് ഗുക്സ്യനായിരുന്നു കോവിഡിന്റെ ആദ്യത്തെ ഇര. തുടര്ന്ന് 2020 ജനുവരി 30ന് വൈറസ് ബാധിതരുടെ എണ്ണം 8234ല് എത്തി. അതോടെ ലോകാരോഗ്യ സംഘടന കോവിഡ് 19 വ്യാപനത്തെ ആഗോള അടിയന്തരാവസ്ഥയായി പ്രഖ്യാപിച്ചു. ഇതേദിവസമാണ് ഇന്ത്യയില് ആദ്യത്തെ കോവിഡ് 19 കേസ് റിപ്പോര്ട്ട് ചെയ്തത്. വുഹാനില് നിന്ന് കേരളത്തിലെത്തിയ വിദ്യാര്ഥിക്കായിരുന്നു വൈറസ് ബാധ സ്ഥിരീകരിച്ചത്. തുടര്ന്ന് കേരളത്തില് രണ്ട് കൊവിഡ് കേസുകള് കൂടി സ്ഥിരീകരിച്ചു. ഫെബ്രുവരി ഒന്നിന് രണ്ടാമത്തെ കേസും മൂന്നിന് കാസര്കോട് സ്വദേശിയായ വിദ്യാര്ത്ഥിയ്ക്ക് മൂന്നാമത്തെ കേസും റിപ്പോര്ട്ട് ചെയ്തു. ഫെബ്രുവരി 29ന് ഇറ്റലിയില് നിന്നും കേരളത്തിലെത്തിയ ഒരു കുടുംബത്തിലെ മൂന്നു പേരും അവരുമായി സമ്ബര്ക്കം പുലര്ത്തിയ രണ്ടു പേരുള്പ്പെടെ അഞ്ചു പേര്ക്കുമാണ് കേരളത്തില് അടുത്ത കൊവിഡ് കേസുകള് സ്ഥിരീകരിച്ചത്. മാര്ച്ച് എട്ടിനായിരുന്നു ഇത്. പത്തനംതിട്ട റാന്നി സ്വദേശികളായിരുന്നു ഇവര്. 2021 ജനുവരി 30 വരെയുള്ള കണക്കുകള് പ്രകാരം, ലോകത്തിലെ 209 രാജ്യങ്ങളിലും ടെറിട്ടറികളിലുമായി 10 കോടി 10 ലക്ഷം പേര്ക്ക് രോഗം ബാധിച്ചതായാണ് റിപ്പോര്ട്ട്. ഇതില് 21 ലക്ഷത്തില്പരം പേര് മരണപ്പെട്ടു. ഇതുവരെയുള്ള കണക്ക് പ്രകാരം കേരളത്തില് കോവിഡ് ബാധിച്ചുള്ള ആകെ മരണം 26,734 ആണ്. ആകെ രോഗികള് പതിനഞ്ചു ലക്ഷത്തിനടുത്തും. ഏറ്റവും പുതിയ കണക്ക് അനുസരിച്ച് രാജ്യത്ത് ഇതുവരെ 3.05 കോടി പേര്ക്കാണ് കോവിഡ് 19 സ്ഥിരീകരിച്ചത്. എന്തായാലും രണ്ടു വര്ഷത്തെ കൂട്ടപ്പൊരിച്ചിലിനൊടുവില് ഇപ്പോള് ലോകത്ത് കോവിഡ് വ്യാപനം കുറഞ്ഞു വരികയാണെന്നത് ആശ്വാസം പകരുന്നു. രാജ്യത്തും സംസ്ഥാനത്തും സ്ഥിതി ആശാവഹമാണെന്നത് ഏറെ സന്തോഷം നല്കുന്നു. എങ്കിലും അതിന്റെ നീരാളി പിടുത്തത്തില് നിന്നും ഇനിയും നാം പൂര്ണമായും മോചിതനായിട്ടില്ല എന്നതും ഓര്മ്മയിലുണ്ടാവണം. അതിനാല് ജാഗ്രത തുടരുകയും വേണം. തകരയും താളിയും ചക്കക്കുരുവും മലയാളികളുടെ തീന്മേശയിലേക്ക് തിരികെയെത്തുകയും മലയാളി മണ്ണിലേക്ക് ഇറങ്ങിച്ചെല്ലുകയും ചെയ്തു എന്നതാണ് കോവിഡ് ദുരിതകാലത്തെ ഏറ്റവും നല്ല കാഴ്ച. ലോക്ഡൗണും കണ്ടയിന്മെന്റ് സോണും തുടങ്ങി അത്ര പരിചിതമല്ലാത്ത പദങ്ങള്ക്കൊപ്പം ഹെല്മറ്റ് വയ്ക്കാന് മടിക്കുന്നവര് പോലും മാസ്ക് വച്ച് സ്കൂട്ടറില് പോകുന്ന കാഴ്ചയ്ക്കും കോവിഡ്കാലം സാക്ഷ്യം വഹിച്ചു. പട്ടിണിയിലും അല്ലാതെയും പൊരിവെയിലത്ത് നിന്നുകൊണ്ട് വഴിയാത്രക്കാരോടും വാഹനം ഓടിക്കുന്നവരോടും നിങ്ങള് വല്ലതും കഴിച്ചോ എന്ന് ചോദിച്ച് ഭക്ഷണവും വെള്ളവും വിളിച്ചുകൊടുത്ത്, സഹജീവി സ്നേഹത്തിന്റെയും സാമൂഹിക സേവനത്തിന്റെയും ഉത്തമ മാതൃക കാട്ടിയ പോലീസുകാരെയും സന്നദ്ധ സംഘടനകളെയും, രാപ്പകലില്ലാതെ അദ്ധ്വാനിച്ച ആരോഗ്യ പ്രവര്ത്തകരെയും ഒരു നിമിഷം ഓര്ക്കാതെ കോവിഡിന്്റെ ഈ യാത്രാവഴി പൂര്ണ്ണമാകില്ല. ഒപ്പം നിങ്ങള് കോവിഡ് പരത്തുമെന്നും പറഞ്ഞ് ആശുപത്രി ജീവനക്കാര്ക്ക് ഭ്രഷ്ട് കല്പ്പിച്ച ആ ഹൗസ് ഓണര്മാരെയും! ഏബ്രഹാം വറുഗീസ് ഇരുപത്തിയഞ്ച് വര്ഷമായി ആരോഗ്യ രംഗത്ത് പ്രവര്ത്തിക്കുന്ന വ്യക്തിയാണ് ലേഖകന്. കോവിഡിന്റ തുടക്കത്തില്, വര്ഷങ്ങളായി താമസിച്ചിരുന്ന വീട് കണ്ടയിന്മെന്റ് സോണിലാകുകയും തുടര്ന്ന് ആശുപത്രി ജീവനക്കാരനെന്ന പേരില് മറ്റെങ്ങും താമസം സൗകര്യം കിട്ടാതാകുകയും ചെയ്തതോടെ ജോലി ഉപേക്ഷിച്ച് നാട്ടിലേക്ക് മടങ്ങേണ്ടി വന്നു. പക്ഷേ ഇന്നേവരെ ഈ കുടുംബത്തില് ആര്ക്കും കോവിഡ് വന്നിട്ടുമില്ല എന്നതാണ് വാസ്തവം.